Ժոզեֆինա Սեն Պիեռ Ռաֆֆին

Ժոզեֆինա Սեն Պիեռ Ռաֆֆին (, ), աֆրոամերիկացի լրագրող, հրատարակիչ, սուֆրաժիստուհի, աֆրոամերիկացի կանանց համար առաջին «Կանանց դարաշրջան» թերթի խմբագիրը։

Վաղ տարիներ և կրթություն 
Ռաֆֆինը ծնվել է 1842 թվականի օգոստոսի 31-ին, Մասաչուսեթս նահանգի Բոստոն քաղաքում՝ մարտինիկացի հաջողակ դերձակ Ջոն Սեն Պիեռի և Էլիզաբեթ Մաթիլդա Մենհենիկի ընտանիքում։

Ռաֆֆինը հաճախել է Չարլսթաուն և Սալեմի հանրակրթական դպրոցներ, իսկ ավելի ուշ՝ մասնավոր դպրոց Նյու Յորքում։ Ավարտել է Բոուդինի դպրոցը։

Գործունեություն 

1869 թվականին Ռաֆֆինը Լյուսի Սթոունի և Ջուլիա Ուորդ Հաուի հետ դարձել է Բոստոնում Սուֆրաժիստուհիների ամերիկյան ասոցիացիայի (American Woman Suffrage Association) անդամ։ 1890-ականների կեսերին Ժոզեֆինան դարձել է Նոր անգլիական կանանց ակումբի (New England Women's Club) անդամ առաջին կանանց  խումբը ԱՄՆ-ում։ Ռաֆֆինը նաև աֆրոամերիկացիների համար հրատարակել է «The Courant» թերթը և եղել է Կանանց մամուլի ասոցիացիայի (New England Woman's Press Association) անդամ։

1890 թվականից մինչև 1897 թվականը Ռաֆֆինը եղել է «Կանանց դարաշրջան» թերթի խմբագիրը, որն առաջին թերթն էր աֆրոամերիկացի կանանց համար, որ թողարկվում էր աֆրոամերիկուհու կողմից։

1894 թվականին Ժոզեֆինանիր դստեր` Ֆլորիդա Ռաֆֆին Ռիդլիի և դպրոցի տնօրեն Մերի Լուիսա Բալդուինի հետ միասին ստեղծել է «Կանանց դարաշրջանի ակումբը» (հետագայում՝ Նոր դարաշրջանի ակումբ), որի հիմնական նպատակը սևամորթ կանանց իրավունքների պաշտպանությունն էր։

1895 թվականին Ռաֆֆինը կազմակերպել է Աֆրոամերիկուհիների ազգային ֆեդերացիան (National Federation of Afro-American Women)։ Նա հրավիրել է Ամերիկայի սևամորթ կանանց առաջին ազգային խորհրդաժողովը (National Conference of the Colored Women of America) Բոստոնում, որին մասնակցել են 14 նահանգներից 42 կանանց ակումբներ։ Մեկ տարի անց ֆեդերացիան միավորվել է Սևամորթ կանանց միության (Colored Women 's League) հետ` այդպիսով ստեղծելով Աևամորթ կանանց ակումբների ազգային ասոցիացիան (National Association of Colored Women Clubs), որտեղ Ռաֆֆինը փոխնախագահ էր։

1900 թվականին Ժոզեֆինա Ռաֆֆինը պետք է մասնակցեր կանանց ակումբների ընդհանուր ֆեդերացիայի (General Federation of Women's Clubs) նիստին և լիներ միանգամից երեք կազմակերպությունների՝ Նոր դարաշրջանի ակումբի, Անգլիական կանանց ակումբի և Կանանց մամուլի ասոցիացիայի ներկայացուցիչ։ Սակայն նրան թույլ չեն տվել նիստի գնալ այն պատճառով, որ Նոր դարաշրջանի ակումբի բոլոր մասնակիցները սևամորթ են եղել։ Այս իրադարձությունը ստացել է «Ռաֆֆինի միջադեպ» անվանումը։ Դրանից հետո կանանց դարաշրջանի ակումբը հանդես է եկել պաշտոնական հայտարարությամբ, որ «Սևամորթ կանայք պետք է սահմանափակվեն իրենց ակումբներով, և այդ ժամանակ նրանց առջև նոր հնարավորություններ կբացվեն»։

Անձնական կյանք 
Ժոզեֆինան ամուսնացել է Ջորջ Լուի Ռաֆֆինի հետ 1858 թվականին, երբ 16 տարեկան էր։ Նորապսակները տեղափոխվել են Լիվերպուլ, սակայն շուտով վերադարձել են Բոստոն։ Նրանք ունեցել են հինգ երեխա՝ Հյուբերտը, որը իրավաբան է դարձել, Ֆլորիդա Ռիդլին,«Կանանց դարաշրջանի» համահիմնադիրը, Սթենլին, որը գյուտարար էր, Ջորջը, որը երաժիշտ էր և Ռոբերտը, որը մահացել է մեկ տարեկան հասակում։

Ժոզեֆինա Սեն Պիեռ Ռաֆֆին մահացել է երիկամաբորբից, 1924 թվականի մարտի 13-ին, Բոստոնի իր տանը, թաղված է Մաունթ Օբերն գերեզմանատանը (Mount Auburn Cemetery):

Ծանոթագրություններ 

1924 մահեր
1842 ծնունդներ
Մարտի 13 մահեր
Օգոստոսի 31 ծնունդներ
Վիքիպեդիա:Վիքիտվյալների արժեքների վերաձևակերպմամբ հոդվածներ
Բոստոն քաղաքում մահացածներ
Անձինք այբբենական կարգով
Ամերիկացի սուֆրաժիստներ